Regstappe kom oor Kubaanse ingenieurs | Maroela Media
Die Vaaldam. Foto: Departement van water en sanitasie.
Solidariteit het Maandag met 'n regsproses teen die minister van menslike nedersettings, water en sanitasie, Lindiwe Sisulu, begin oor die invoer van Kubaanse ingenieurs vir water-infrastruktuurprojekte in Suid-Afrika.
Maroela Media het vroeër berig dat 24 Kubaanse ingenieurs na Suid-Afrika ontbied is om die waterkrisis binne Suid-Afrika aan te pak.
Dit volg nadat dit aan die lig gekom het dat die ingenieurs nie aan die registrasievereistes van die Suid-Afrikaanse Raad vir Ingenieurswese (ECSA) voldoen nie.
"Dit sal beteken dat die groep geweldig baie geld betaal word, maar dat hulle beperk sal wees ten opsigte van die werk wat hulle mag doen, en dat hulle in sekere gevalle slegs onder toesig sal mag werk. Ons gee die regering nou die geleentheid om te verduidelik. Suid-Afrika verdien 'n antwoord," sê dr. Dirk Hermann, bestuurshoof van Solidariteit. Solidariteit vra ook, onder andere, dat die regering moet bevestig of alle wetlike vereistes in plek is vir die Kubaanse ingenieurs om in Suid-Afrika te kan werk.
ECSA het die afgelope naweek in 'n Facebook-plasing bekend gemaak dat Kuba nie 'n lid van die internasionale ingenieursvereniging is of 'n ondertekenaar van enige van die internasionale ooreenkomste wat beheer uitoefen oor die erkenning van ingenieurskwalifikasies en professionele bevoegdheid nie. "Dit is wel moontlik vir internasionale ingenieurs wat in Suid-Afrika wil werk, om aansoek te doen by ECSA om registrasie. Dié aansoeke en betrokke ingenieurs se kwalifikasies sal egter eers nagegaan moet word," lui die raad se Facebook-plasing.
Dié raad het wel erken dat hy nie by magte is om enige ingenieurs te verhoed om in Suid-Afrika te praktiseer, al is hulle nie geregistreer nie. "Die onus rus op enige instelling wat ingenieurswerk doen om gebruik te maak van gehalte ingenieurs ten einde die publiek se veiligheid te verseker."
Dit het intussen ook aan die lig gekom dat Kuba self probleme met sy waterinfrastruktuur het. Sedert die Kubaanse rewolusie in 1959 is daar nie veel gedoen om infrastruktuur in stand te hou of op te gradeer nie. Die laaste groot dam is in 1985 voltooi, toe Kuba se enigste noemenswaardige handelsvennoot, die Sowjetunie, nog bestaan het.
Die uiteinde daarvan is dat mense van wateraflewerings met waentjies, dikwels deur diere getrek, afhanklik is.
In die lig hiervan, sê Solidariteit, lyk dit of die besluit van die minister om Kubaanse ingenieurs in te voer nie net dwaas en immoreel is nie, maar ook onregmatig.
"Solidariteit beplan om ook om self met ECSA te kommunikeer. Die vraag oor of die Kubaanse ingenieurs aan die nodige wetlike vereistes voldoen, is verswarend, maar dit bepaal steeds nie of dit reg is dat hulle hier is nie. Solidariteit het 'n lys van 132 plaaslike ingenieurs en ander spesialisvaardighede aan die minister beskikbaar gestel wat die werk teen 'n baie laer koste as die Kubane kan doen. Daarbenewens is Kuba se eie waterinfrastruktuur in chaos. Daar is dus geen rede waarom die Kubane in Suid-Afrika moet wees nie," sluit Hermann af.
Mooi so, Solidariteit.
As ons tog maar net howe gehad het waarop mens kon vertrou.
Dit skep mos n president. M.a.w ek kan optree as eiendoms agent sonder om geregistreer te wees by die raad op eiendoms agente, of by mediese raad of watter raad ookal.
Ons is ook maar lekker stupid. Die rede hoekom hulle die Kubane inbring is om die damme se sluise wat nie meer reg werk nie te kom probeer herstel. Sodoende kraai daar geen haan agterna oor hulle gemors nie. Gebruik hulle plaaslike mense sal dit uitkom, wat hulle tot elke prys wil verhoed.
Daar is omtrent 2000 werklose HOOGS gekwalifisseerde in SA op die oomblik.
Die regering sal R2.5mil per Kubaan per jaar betaal, maar nie werkskep en ons ouens gebruik nie.
Die ANC heeltemal uit voeling met die werklikheid. Die standaard van opleiding van die Kubane baie laag. Namibia het destyds Kubaanse Dokters ingevoer en vasgestel dat hulle bevoegdheid gelykstaande is aan die kwalifikasies van n Senior verpleeg suster.